Noul coridor verde. Câștigă teren proiectul conexiunii electrice Grecia-Germania
- Maria Dima
- 7 martie 2024, 11:43
Operatorul European al Rețelelor de Electricitate (ENTSO-E) a deschis calea pentru recunoașterea interconexiunii electrice Grecia-Germania ca proiect european de interes comun (PCI).
Noul coridor verde promovat de transportatorul elen de electricitate ADMIE, cu perspectiva ca Grecia să devină exportator de energie verde, a fost inclus de ENTSO-E în lista preliminară a proiectelor de infrastructură electrică ce vor fi evaluate pentru includerea în Planul European de dezvoltare a rețelei de transport al energiei electrice pe zece ani (TYNDP).
Interconexiunea Grecia-Germania este unul dintre cele 176 de proiecte de interconectare pe care ENTSO-E le-a inclus în lista preliminară publicată pe 29 februarie, care cuprinde și 33 de proiecte de stocare. Este vorba despre proiecte care au fost depuse de organismele de implementare, precum ADMIE în cazul Greciei, în perioada septembrie-octombrie 2023 și care au fost evaluate de administratorul european ca având capacitatea de a contribui la consolidarea infrastructurilor Uniunii Europene pentru transportul energiei electrice, scrie kathimerini.gr.
Noul coridor verde. Ruta submarină
TYNDP este rezultatul unui proces de doi ani care a început cu dezvoltarea scenariilor despre cum ar putea arăta sistemul electric european în 2030 și 2040. ENTSO-E cartografiază apoi beneficiile de mediu și securitatea aprovizionării, iar procesul se încheie cu analiza cost-beneficiu a proiectelor propuse. Următorul pas în procesul TYNDP 2024 este publicarea listei finale a proiectelor de interconectare, așteptată în aprilie 2024.
Includerea acestei interconexiuni electrice în lista finală din aprilie deschide calea pentru includerea ei în următoarea listă de proiecte PCI.
Noul coridor electric, așa cum se arată pe harta ENTSO-E, pornește din zona Preveza, Grecia, și urmează o rută submarină spre Slovacia și de acolo către Austria cu destinația finală sudul Germaniei. Capacitatea inițială a interconexiunii se ridică la 3 GW și va ajunge la 9 GW într-o a doua fază. (Traducerea-Rador)